Theuns Jordaan praat oor sy gesondheidTheuns Jordaan. Die rasperstemsanger Theuns Jordaan het Woensdag bewerings dat hy in die waakeenheid van ŉ hospitaal opgeneem is in die kiem gesmoor. Gerugte dat Jordaan ŉ terugslag ten opsigte van sy gesondheid gehad het en dat hy in ŉ waakeenheid is, het vroeër vandeesweek op sosiale media die ronde begin doen. Leukemie is in September verlede jaar by die sanger gediagnoseer en hy ontvang sedertdien chemoterapie. Ilza Roggeband, Jordaan se woordvoerder, het bevestig dat hy wel in ŉ hospitaal opgeneem is vir ŉ beplande besoek en dat hy “die feite wil regstel”. Volgens die sanger verloop alles glad sedert hy op 5 Maart ŉ beenmurgoorplanting ondergaan het. “Dit is glad nie waar dat ek in intensiewe sorg is of ooit was nie. My dokter sê alles is normaal en soos dit na verwagting moet wees,” het hy laat weet. “Nietemin wil ek baie dankie sê vir almal se boodskappe, gebede en wense van beterskap. Ek waardeer dit opreg.”